খাস কলকাতায় ভাড়া ঘর থেকে উদ্ধার মহিলার নলিকাটা দেহ

কলকাতা: খাস কলকাতার (Kolkata) হরিদেবপুর থানা (Haridevpur Police Station) এলাকার ডায়মন্ড পার্কে ঘটে গেল এক হাড়হিম করা ঘটনা। ভাড়া নেওয়ার পরের দিনই এক তরুণীর নলিকাটা দেহ উদ্ধার হয়েছে ভাড়ার ঘর (Rent House) থেকে। ঘরের মেঝে রক্তে ভেসে যাচ্ছে, যা দেখে এলাকায় চাঞ্চল্য ছড়িয়ে পড়েছে। খবর পেয়ে ঘটনাস্থলে পৌঁছেছে হরিদেবপুর থানার পুলিশ।

পুলিশ সূত্রে জানা গিয়েছে, ওই তরুণী তাঁর স্বামীর সঙ্গে থাকার জন্যই এই ঘর ভাড়া নিয়েছিলেন। তবে বুধবার তিনি একাই সেখানে আসেন। এরপর বৃহস্পতিবার সকালে ওই ঘর থেকে তরুণীর ক্ষতবিক্ষত দেহ উদ্ধার হয়।

আরও পড়ুন: বিধাননগরের পর এবার বাগুইআটিতেও হেলে পড়ল দুটি বহুতল

ইতিমধ্যে ঘটনাস্থলে উপস্থিত হয়েছেন ডিসি সাউথ-ওয়েস্ট ও ফরেনসিক বিশেষজ্ঞরা। পাশাপাশি, তদন্তের স্বার্থে পুলিশি কুকুরও আনা হয়েছে। পুরো এলাকাটি ঘিরে ফেলা হয়েছে, এবং প্রতিটি প্রমাণ খতিয়ে দেখা হচ্ছে।

পুলিশ ইতিমধ্যেই ঘটনাটি নিয়ে তদন্ত শুরু করেছে। তবে কীভাবে এই নৃশংস হত্যাকাণ্ড ঘটল, তা এখনও স্পষ্ট নয়। তরুণী কেন একা ছিলেন, এবং একদিনের মধ্যেই এমন মর্মান্তিক ঘটনা কীভাবে ঘটল—এই সব প্রশ্নের উত্তর খুঁজছে পুলিশ।